b'\n_START_ARTICLE_\nK\xc3\xa4\xc3\xa4rmekorennot\n_START_SECTION_\nUlkon\xc3\xa4k\xc3\xb6 ja elintavat\n_START_PARAGRAPH_\nKaikki k\xc3\xa4\xc3\xa4rmekorennot ovat hoikkia, siivekk\xc3\xa4it\xc3\xa4 hy\xc3\xb6nteisi\xc3\xa4, joilla on huomattavalla tavalla pidentynyt keskiruumis. Tuntosarvet ovat pitk\xc3\xa4t. El\xc3\xa4imen ruumis on kiilt\xc3\xa4v\xc3\xa4 ja sen v\xc3\xa4ri vaihtelee ruskeasta mustaan. Siivet ovat kirkkaat ja niiss\xc3\xa4 on tihe\xc3\xa4 siipisuonitus. Etu- ja takasiivet ovat samankokoiset ja levossa korento pit\xc3\xa4\xc3\xa4 siipi\xc3\xa4\xc3\xa4n harjakattomaisesti takaruumiin p\xc3\xa4\xc3\xa4ll\xc3\xa4. Siiven etureunassa on n\xc3\xa4ht\xc3\xa4viss\xc3\xa4 v\xc3\xa4rillinen t\xc3\xa4pl\xc3\xa4, pterostigma, jonka alueella on tarkan lajinm\xc3\xa4\xc3\xa4rityksen kannalta olennaisia tuntomerkkej\xc3\xa4. Suuosat ovat purevat. Heimon Raphidiidae k\xc3\xa4\xc3\xa4rmekorennolla on p\xc3\xa4\xc3\xa4laella pistesilm\xc3\xa4t, jotka auttavat niit\xc3\xa4 saalistuksessa. El\xc3\xa4in saalistaakin l\xc3\xa4hinn\xc3\xa4 n\xc3\xa4k\xc3\xb6aistinsa avulla. Maailmalla k\xc3\xa4\xc3\xa4rmekorentojen enimm\xc3\xa4ispituus on 3cm ja siipiv\xc3\xa4li 5cm, mutta suomalaiset lajit ovat t\xc3\xa4t\xc3\xa4 pienempi\xc3\xa4._NEWLINE_Aikuinen k\xc3\xa4\xc3\xa4rmekorento on kehno lent\xc3\xa4j\xc3\xa4, eik\xc3\xa4 mielell\xc3\xa4\xc3\xa4n ylit\xc3\xa4 ruohikkoja tai muita avoimia paikkoja. Aikuiset yksil\xc3\xb6t viett\xc3\xa4v\xc3\xa4tkin yleens\xc3\xa4 aikansa vain siin\xc3\xa4 puussa tai pensaassa, jonka ymp\xc3\xa4rist\xc3\xb6ss\xc3\xa4 ne ovat toukkinakin el\xc3\xa4neet. Elinymp\xc3\xa4rist\xc3\xb6ss\xc3\xa4\xc3\xa4n k\xc3\xa4\xc3\xa4rmekorennot suosivat hyvin voimakkaasti havupuita. Toukka on y\xc3\xb6aktiivinen ja saalistaa puiden kaarnalla tai maanpinnalla, karikkeen joukossa._NEWLINE_K\xc3\xa4\xc3\xa4rmekorennot ovat petoja sek\xc3\xa4 toukkana ett\xc3\xa4 aikuisena. Korento on aktiivinen valoisaan aikaan, liikkuu paljolti k\xc3\xa4vellen ja saalistaa pehme\xc3\xa4ruumiisia hy\xc3\xb6nteisi\xc3\xa4 kuten kirvoja ja muiden hy\xc3\xb6nteisten toukkia sek\xc3\xa4 h\xc3\xa4m\xc3\xa4h\xc3\xa4kkej\xc3\xa4. Korennoilla on sahaleuat joiden sis\xc3\xa4syrj\xc3\xa4ss\xc3\xa4 on ter\xc3\xa4vi\xc3\xa4 piikkej\xc3\xa4. Korennon hy\xc3\xb6k\xc3\xa4tess\xc3\xa4 piikit tunkeutuvat saaliiseen ja silpovat sen toisinaan jopa kahtia. Korento k\xc3\xa4velee puussa tai maassa p\xc3\xa4\xc3\xa4 korkealle ojennettuna. Kirvan tai muun saaliin havaittuaan se hiipii l\xc3\xa4helle ja iskee \xc3\xa4kisti saalista. K\xc3\xa4\xc3\xa4rmekorennon kehitys munasta aikuiseksi kest\xc3\xa4\xc3\xa4 1\xe2\x80\x933 vuotta._NEWLINE_Muodonvaihdos on t\xc3\xa4ydellinen. K\xc3\xa4\xc3\xa4rmekorennot talvehtivat toukkina.'